b'\n_START_ARTICLE_\nLil Armstrong\n_START_SECTION_\nAlkuvuodet\n_START_PARAGRAPH_\nLillian Hardin syntyi 3. helmikuuta 1898 Memphisiss\xc3\xa4 l\xc3\xa4hell\xc3\xa4 Beale Streeti\xc3\xa4, joka oli t\xc3\xa4rke\xc3\xa4 jazz- ja bluesmusiikin alkuaikojen keskus. H\xc3\xa4n aloitti urkujen soiton opettelemisen kuusivuotiaana, ja my\xc3\xb6hemmin soitin vaihtui pianoon. 16-vuotiaana h\xc3\xa4n voitti koulun musiikkikilpailun, mik\xc3\xa4 rohkaisi h\xc3\xa4nt\xc3\xa4 pyrkim\xc3\xa4\xc3\xa4n muusikon uralle. H\xc3\xa4nen \xc3\xa4itins\xc3\xa4 kuitenkin pelk\xc3\xa4si musiikin johtavan tytt\xc3\xa4ren paheelliseen el\xc3\xa4m\xc3\xa4\xc3\xa4n; erityisesti h\xc3\xa4n vieroksui bluesia, jota piti \xe2\x80\x9dpaholaisen musiikkina\xe2\x80\x9d. \xc3\x84iti l\xc3\xa4hetti Lillianin vuodeksi yliopistoon Nashvilleen, ja kun t\xc3\xa4m\xc3\xa4 palattuaan jatkoi pianon soittoa, \xc3\xa4iti p\xc3\xa4\xc3\xa4tti muuttaa pois kaupungista suojellakseen tyt\xc3\xa4rt\xc3\xa4\xc3\xa4n Memphisin musiikkivaikutteilta. He muuttivat Chicagoon vuonna 1917.\n_START_SECTION_\nMusiikkiuran alku\n_START_PARAGRAPH_\nNuorena Hardin ty\xc3\xb6skenteli musiikkiliikkeess\xc3\xa4 Chicagossa. Vaikka h\xc3\xa4n tiesi haluavansa muusikoksi, h\xc3\xa4nen oli vaikea l\xc3\xb6yt\xc3\xa4\xc3\xa4 yhtyett\xc3\xa4 itselleen. Ajan jazzorkestereissa oli usein naislaulajia, mutta nainen soittamassa instrumenttia yhtyeess\xc3\xa4 oli harvinaisempi n\xc3\xa4ky. Lopulta Hardinin palkkasi New Orleans Creole Jazz Bandin johtaja Lawrence Duch\xc3\xa9. Hardin soitti my\xc3\xb6s Sugar Johnny\xe2\x80\x99s Creole Orchestra- ja Freddie Keppard\xe2\x80\x99s Original Creole Orchestra -yhtyeiss\xc3\xa4 ja my\xc3\xb6hemmin perusti oman yhtyeens\xc3\xa4, joka soitti Chicagon Dreamland Caf\xc3\xa9ssa. \xe2\x80\x9dHot Miss Lil\xe2\x80\x9d -nimell\xc3\xa4 esiintyneest\xc3\xa4 Hardinista tuli nopeasti tuttu n\xc3\xa4ky Chicagon y\xc3\xb6el\xc3\xa4m\xc3\xa4ss\xc3\xa4, ja h\xc3\xa4n p\xc3\xa4\xc3\xa4si soittamaan monien ajan huippunimien kuten Joe \xe2\x80\x9dKing\xe2\x80\x9d Oliverin ja Alberta Hunterin kanssa._NEWLINE_Hardin muutti Oliverin johtaman King Oliver\xe2\x80\x99s Crole Jazz Bandin mukana San Franciscoon, mutta palasi puolen vuoden j\xc3\xa4lkeen takaisin koti-ik\xc3\xa4v\xc3\xa4n takia. H\xc3\xa4n oli lyhyen ajan naimisissa laulaja Jimmy Johnsonin kanssa, mutta avioliitto k\xc3\xa4rsi Hardinin jatkuvasta matkustelusta aiheutuvista ongelmista. Kun King Oliver palasi yhtyeineen Chicagoon, h\xc3\xa4n pyysi Hardinia palaamaan kokoonpanoon. Hardin nauhoitti ensimm\xc3\xa4isen kerran yhtyeen kanssa vuonna 1923.\n_START_SECTION_\nYhteisty\xc3\xb6 Louis Armstrongin kanssa\n_START_PARAGRAPH_\nOliverin yhtyeess\xc3\xa4 Hardin tutustui trumpetisti Louis Armstrongiin, joka ihastui h\xc3\xa4neen v\xc3\xa4litt\xc3\xb6m\xc3\xa4sti. Hardin oli Armstrongin tavatessaan viel\xc3\xa4 naimisissa Johnsonin kanssa, mutta erottuaan t\xc3\xa4st\xc3\xa4 h\xc3\xa4n alkoi seurustella Armstrongin kanssa. Pari meni naimisiin vuonna 1924 kahden vuoden seurustelun j\xc3\xa4lkeen. Hardin opetti Armstrongin lukemaan nuottikirjoitusta ja s\xc3\xa4velsi tai sovitti monet t\xc3\xa4m\xc3\xa4n kappaleista. H\xc3\xa4n kannusti Armstrongia l\xc3\xa4htem\xc3\xa4\xc3\xa4n Oliverin yhtyeest\xc3\xa4, jossa t\xc3\xa4m\xc3\xa4 joutui tyytym\xc3\xa4\xc3\xa4n kakkostrumpetistin rooliin. Armstrong l\xc3\xa4htikin vastahakoisesti yhtyeest\xc3\xa4 ja sai paikan Fletcher Hendersonin Black Swan Troubadours -kokoonpanon ykk\xc3\xb6strumpetistina New Yorkissa. My\xc3\xb6hemmin Armstrong soitti vaimonsa Dreamland Syncopators -yhtyeess\xc3\xa4 75\xc2\xa0dollarin viikkopalkalla, mik\xc3\xa4 tuohon aikaan oli suuri summa mustalle esiintyj\xc3\xa4lle. _NEWLINE_Vuonna 1925 Lil Armstrong osallistui miehens\xc3\xa4 OKeh-levy-yhti\xc3\xb6lle nimell\xc3\xa4 \xe2\x80\x9dLouis Armstrong and His Hot Five\xe2\x80\x9d tekemiin nauhoituksiin. Repertuaariin kuului nelj\xc3\xa4 Lil Armstrongin s\xc3\xa4velt\xc3\xa4m\xc3\xa4\xc3\xa4 kappaletta, mukaan lukien \xe2\x80\x9dStruttin\xe2\x80\x99 with Some Barbecue\xe2\x80\x9d. Sek\xc3\xa4 Hot Fiven ett\xc3\xa4 my\xc3\xb6hemmin muodostetun Hot Seven -ryhm\xc3\xa4n tekem\xc3\xa4t nauhoitteet vaikuttivat voimakkaasti jazzin improvisointityylin kehittymiseen._NEWLINE_Armstrong p\xc3\xa4\xc3\xa4si jatkamaan klassisen musiikin opintojaan Chicagon yliopiston musiikkikouluun Chicago College of Musiciin. H\xc3\xa4n sai vuonna 1928 opettajan p\xc3\xa4tevyyden. H\xc3\xa4n jatkoi opiskelua New York College of Musicissa ja sai maisteritason tutkintonsa valmiiksi vuonna 1929. H\xc3\xa4n esiintyi Broadway-n\xc3\xa4ytelmiss\xc3\xa4 Hot Chocolates ja Shuffle Along.\n_START_SECTION_\nMy\xc3\xb6hempi ura\n_START_PARAGRAPH_\nErottuaan Louis Armstrongista vuonna 1938 Lil haastoi t\xc3\xa4m\xc3\xa4n oikeuteen oikeudesta t\xc3\xa4lle s\xc3\xa4velt\xc3\xa4miens\xc3\xa4 kappaleiden rojalteihin. H\xc3\xa4n hy\xc3\xb6dynsi ex-miehens\xc3\xa4 kuuluisuutta markkinoimalla itse\xc3\xa4\xc3\xa4n \xe2\x80\x9drouva Louis Armstrongina\xe2\x80\x9d my\xc3\xb6hemm\xc3\xa4ll\xc3\xa4 urallaan._NEWLINE_1930-luvun lopulla Armstrong nauhoitti 26\xc2\xa0kappaletta omalla yhtyeell\xc3\xa4\xc3\xa4n Decca-levy-yhti\xc3\xb6lle, laulaen suurimman osan kappaleista itse. Vaikka Armstrongin suosio oli my\xc3\xb6hemm\xc3\xa4ll\xc3\xa4 uralla vaatimattomampaa, h\xc3\xa4n soitti yh\xc3\xa4 aktiivisesti Chicagossa ja nauhoitti silloin t\xc3\xa4ll\xc3\xb6in kappaleita vanhojen New Orleansin ja Chicagon jazzsoittajien, kuten Johnny Doddsin, Red Allenin, Lonnie Johnsonin ja Sidney Bechetin, kanssa. H\xc3\xa4n nauhoitti Decca-levy-yhti\xc3\xb6lle vuosina 1940 ja 1947 ja teki viimeisen nauhoituksensa vuonna 1963. Vuonna 1940 h\xc3\xa4n avasi Chicagossa Swing Shack -nimisen ravintolan._NEWLINE_Vuosina 1952\xe2\x80\x931953 Armstrong k\xc3\xa4vi Euroopassa menestyksekk\xc3\xa4\xc3\xa4ll\xc3\xa4 kiertueella. H\xc3\xa4n ei kuitenkaan palattuaan onnistunut saavuttamaan kotimaassaan samanlaista suosiota kuin menestysvuosinaan 1920- ja 1930-luvulla, koska musiikkiel\xc3\xa4m\xc3\xa4 ja yleis\xc3\xb6n odotukset olivat muuttuneet. 1960-luvulla h\xc3\xa4n esiintyi en\xc3\xa4\xc3\xa4 satunnaisesti yleis\xc3\xb6lle._NEWLINE_Lil Armstrong kuoli syd\xc3\xa4nkohtaukseen Chicagossa 27.\xc2\xa0elokuuta 1971 soittaessaan \xe2\x80\x9dSt. Louis Blues\xe2\x80\x9d -kappaletta Louis Armstrongin kuoleman j\xc3\xa4lkeen j\xc3\xa4rjestetyss\xc3\xa4 tribuuttikonsertissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLouis Armstrongilla oli avioliiton aikana useita rakastajattaria. Vuonna 1925 h\xc3\xa4n muutti v\xc3\xa4h\xc3\xa4ksi aikaa yhteen silloisen tytt\xc3\xb6yst\xc3\xa4v\xc3\xa4ns\xc3\xa4 Alpha Smithin kanssa. Louis ja Lil Armstrong asuivat v\xc3\xa4lill\xc3\xa4 yhdess\xc3\xa4 ja v\xc3\xa4lill\xc3\xa4 eri kaupungeissa. Lil Armstrong toimi pitk\xc3\xa4\xc3\xa4n miehens\xc3\xa4 managerina, mutta lopetti vuonna 1929 ja muutti takaisin Chicagoon. Vuonna 1931 Lil otti pysyv\xc3\xa4n asumuseron kyll\xc3\xa4styneen\xc3\xa4 aviomiehens\xc3\xa4 uskottomuuteen ja kytk\xc3\xb6ksiin j\xc3\xa4rjest\xc3\xa4ytyneen rikollisuuden kanssa. Lil ja Louis Armstrong erosivat vuonna 1938, mutta pysyiv\xc3\xa4t kaikesta huolimatta yst\xc3\xa4vin\xc3\xa4.'